ໃນວັນທີ 11 ມີນາ 2022 ເວລາ 08:30 ຢູ່ທີ່ຫ້ອງປະຊຸມຄະນະກວດກາພັກ ແຂວງວຽງຈັນ ໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ວຽງຈັນ ໄດ້ຈັດພິທີປະກາດ 4 ບຸກ ຮອບທີ 2 ສະໄໝທີ II ຂອງຄະນະຊາວໜຸ່ມ ປະຊາຊົນປະຕິວັດລາວ ໂດຍການເປັນປະທານຂອງ ສະຫາຍ ນ. ດາວວິໄລ ຄຳປັນຍາ ເລຂາໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ໂດຍໃຫ້ກຽດເຂົ້າຮ່ວມ ຂອງສະຫາຍ ສົມຄິດ ອິນທະວົງ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງ ວຽງຈັນ, ສະຫາຍ ນ. ທິບພະຈັນ ສຸທຳມະວົງ ຄະນະບໍລິຫານງານຊາວໜຸ່ມ ແຂວງວຽງຈັນ ມີບັນດາເລຂາໜ່ວຍຮາກຖານຊາວໜຸ່ມ ປະຊາຊົນປະຕິວັດລາວ ອ້ອມຂ້າງ ແລະ ພ້ອມດ້ວຍສະມາຊິກຊາວໜຸ່ມ ຄະນະໂຄສະນາອົບຮົມແຂວງ ເຂົ້າຮ່ວມທັງໝົດ 25 ສະຫາຍ, ຍິງ 16 ສະຫາຍ.
ໃນພິທີ ສະຫາຍ ນ. ດາວວິໄລ ຄຳປັນຍາ ເລຂາໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ໄດ້ຜ່ານບົດສະຫຼຸບການຈັດຕັ້ງປະຕິບັດ ຂໍ້ແຂ່ງຂັນ 4 ບຸກ ຂອງໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ປີ 2021 ແລະ ທິດທາງແຜນການໃນປີ 2022 ຫຼັງຈາກນັ້ນ ທ້າວ ທອງຄຳ ບຸນປັນ ສະມາຊິກໜ່ວຍຮາກຖານຊາວໝຸ່ມຄະນະໂຄສະນາອົບຮົມແຂວງ ກໍ່ໄດ້ຕາງໜ້າໃຫ້ສະມາຊິກຊາວໝຸ່ມດີເດັ່ນໃນການປູກຝັ່ງ ( ປູກເຫັດຂາວ ແລະ ເຫັດນາລົມ ) ຂຶ້ນລາຍງານການສ້າງລາຍຮັບເພີ່ມເຂົ້າສູ່ຄອບຄົວກາຍເປັນຄອບຄົວຕົວແບບ ສາມາດສ້າງລາຍຮັບເຂົ້າສູ່ຄອບຄົວໄດ້ເຖິງ 18 ລ້ານກີບຕໍ່ປີ. ຜ່ານການປະເມີນວຽກງານຂໍ້ແຂ່ງຂັນ 4 ບຸກ ສາມາດຕີລາຄາ ແລະ ຈັດປະເພດໄດ້ດັ່ງນີ້: ບຸກດ້ານແນວຄິດຕີລາຄາໄດ້ 96,11%, ບຸກດ້ານການຝຶກຝົນຮ່ຳຮຽນຕີລາຄາໄດ້ 90,55% ບຸກດ້ານວຽກງານການຈັດຕັ້ງຕີລາຄາໄດ້ 96,66%, ບຸກດ້ານວິຊາຊີບສ້າງວຽກເຮັດງານທຳຕີລາຄາໄດ້ 100% ສາມາດຈັດປະເພດໄດ້ ປະເພດແຂງ ໃນພິທີໄດ້ມີການຜ່ານຂໍ້ຕົກລົງວ່າດ້ວຍການມອບໃບຢັ້ງຢືນໃຫ້ສະມາຊິກ ໜ່ວຍຮາກຖານຊາວໝຸ່ມຄະນະໂຄສະນາອົບຮົມແຂວງວຽງຈັນ ຈຳນວນ 18 ສະຫາຍ, ຍິງ 11 ສະຫາຍ ເຊິ່ງໃຫ້ກຽດຂຶ້ນມອບໂດຍ ທ່ານ ສົມຄິດ ອິນທະວົງ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງ ວຽງຈັນ.
ໃນພິທີອັນມີຄວາມໝາຍ,ຄວາມສຳຄັນນີ້ ສະຫາຍ ສົມຄິດ ອິນທະວົງ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງວຽງຈັນ ກໍ່ໄດ້ໃຫ້ກຽດມີຄໍຳເຫັນ ແລະ ໂອ້ລົມເໜັ້ນໜັກເຖິງບັນດາສະມາຊິກໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ໃຫ້ເອົາໃຈໃສ່ສືບຕໍ່ສຶກສາອົບຮົມການເມືອງ-ແນວຄິດ ໃຫ້ມີທັດສະນາຫຼັກໝັ້ນຄຸນທາດການເມືອງໜັກແໜ້ນ, ມີການຝຶກຝົນຫຼໍ່ຫຼອມ, ຄົ້ນຄວ້າຮ່ຳຮຽນຢູ່ສະເໝີ ເພື່ອສ້າງວິຊາອາຊີບໃຫ້ແກ່ຕົນເອງ. ໃຫ້ໜ່ວຍຮາກຖານຊາວໜຸ່ມຄະນະໂຄສະນາອົບຮົມແຂວງ ຈົ່ງສຸມໃສ່ນຳພາຈັດຕັ້ງປະຕິບັດຕາມແຜນວຽກງານທີ່ຕົນວາງອອກ ແລະ ລົງຕິດຕາມຊຸກຍູ້ໃນຖັນແຖວໜ່ວຍຊາວໜຸ່ມຢ່າງເປັນປົກກະຕິ, ສືບຕໍ່ເພີ່ມທະວີຄວາມສາມັກຄີພາຍໃນໜ່ວຍ, ການເຮັດວຽກຕ້ອງຖືແບບຫຼັກການລວມສູນ ປະຊາທິປະໄຕ ເຮັດວຽກເປັນໝູ່ຄະນະ ລີກລ້ຽງການເຮັດວຽກແບບອາດຍາສິດ ແລະ ສືບຕໍ່ເອົາໃຈໃສ່ຊີ້ນຳການເຄື່ອນໄຫວຂອງໜ່ວຍຊາວໜຸ່ມຫົວໜ່ວຍທຸລະກິດໃຫ້ແທດເຖິງໃຫ້ເຂົາເຈົ້າໄດ້ຕື່ນຕົວເຂົ້າໃນວຽກງານ ຂອງຊາວໜຸ່ມໃຫ້ຫຼາຍຂຶ້ນ.
ພິທີປະກາດ 4 ບຸກ ຮອບທີ 2 ສະໄໝທີ II ຂອງຄະນະຊາວໜຸ່ມ ປະຊາຊົນປະຕິວັດລາວ ໜ່ວຍຮາກຖານຄະນະໂຄສະນາອົບຮົມ ແຂວງວຽງຈັນ ໄດ້ປິດລົງໃນເວລາ 11:30 ຂອງວັນດຽວກັນ.
ໜ່ວຍກູໄພ: 1625
ມີ 6 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌